A BIZOTTSÁG 202/2008/EK RENDELETE
(2008. március 4.)
a 178/2002/EK európai parlamenti és tanácsi rendeletnek az Európai Élelmiszer-biztonsági Hatóság tudományos testületeinek száma és elnevezése tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1), és különösen annak 28. cikke (4) bekezdésének második albekezdésére,
tekintettel az Európai Élelmiszer-biztonsági Hatóság által 2007. szeptember 12-én benyújtott kérelemre,
mivel:
(1)
Az élelmiszer-adalékanyagokkal, aromaanyagokkal, technológiai segédanyagokkal és az élelmiszerekkel érintkezésbe kerülő anyagokkal foglalkozó testület központi szerepet tölt be az élelmiszerlánc biztonsága és a fogyasztóvédelem területén.
(2)
A tapasztalatok azt mutatják, hogy létrejötte óta a testület kapta az Európai Élelmiszer-biztonsági Hatósághoz (EFSA) érkező megbízások csaknem 50 %-át. Az évente elfogadásra kerülő tudományos vélemények nagy száma ellenére a testület sok nehézséggel szembesül a munkafolyamatok irányítása során.
(3)
Az élelmiszerekhez, élelmiszer-adalékanyagokhoz, aromaanyagokhoz és élelmiszer-ipari enzimekhez adott vitaminokat és ásványi anyagokat érintő, jövőben elfogadandó új, vertikális jogszabállyal várhatóan növekedni fog a testülethez érkező megbízások száma.
(4)
Ennélfogva az említett testületet két új testületnek kellene felváltania, melyek elnevezése a következő: az „élelmiszer-adalékanyagokkal és élelmiszerekhez adott tápanyagforrásokkal foglalkozó testület” és az „élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglakozó testület”.
(5)
A két új testület közötti hatáskörmegosztás biztosítja, hogy az egyes testületek hatásköre összhangban legyen szakértelmükkel, valamint hozzájárul egy jobb munkaelosztáshoz is. Az EFSA tudományos bizottságára és testületeire vonatkozó eljárásoknak biztosítaniuk kellene a rugalmas koordinációt és a módszerek összehangolását.
(6)
A 178/2002/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 178/2002/EK rendelet 28. cikke (4) bekezdésének első albekezdése a következőképpen módosul:
1.
az a) pont helyébe a következő szöveg lép:
„a)
az élelmiszer-adalékanyagokkal és élelmiszerekhez adott tápanyagforrásokkal foglalkozó testület”;
2.
és a következő j) ponttal egészül ki:
„j)
az élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglakozó testület”.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 4-én.